Neuvoston päätös,
tehty 19 päivänä joulukuuta 2000,
Italian tasavallan hallituksen myöntämästä ylimääräisestä kansallisesta tuesta tiettyjen viinialan tuotteiden tislaukselle
(2000/809/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan,
ottaa huomioon Italian tasavallan hallituksen 6 päivänä joulukuuta 2000 esittämän pyynnön,
sekä katsoo seuraavaa:
(1) Viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1) 30 artiklassa sallitaan erityisen tislaustoimenpiteen käyttöön otto, jos huomattavat ylijäämä- ja/tai laatuongelmat aiheuttavat poikkeuksellisia häiriöitä viinimarkkinoilla.
(2) Liian suurista viinivarastoista johtuva epätasapaino viinimarkkinoilla on saanut Italian hallituksen esittämään edellä mainitun asetuksen 30 artiklan nojalla pyynnön erityisen tislaustoimenpiteen käyttöön otosta 120000 viinihehtolitralle, jotka on saatu "Asti" ja "Moscato d'Asti" tuotantoon kuuluvien tuotteiden käymisestä. Viinin hallintokomitea antoi puoltavan lausuntonsa 28 päivänä marraskuuta 2000.
(3) Tämän erityisen tislaustoimenpiteen käyttöön ottoon sisältyy yhteisön tuen maksaminen, määrältään 1,914 euroa (3706,02 liiraa) tilavuusprosenttia kohti hehtolitralta. Italian hallitus katsoo, ettei tämä määrä alhaisten hintojen vuoksi riitä sen paremmin suojelemaan tuottajia tulojen menetykseltä kuin estämään suuremmat markkinahäiriöt, kun otetaan huomioon erittäin korkea jälleenmyyntihinta, joka johtuu muun muassa jäähdytettyjen varastojen ylläpidosta ja tuotantorakenteen uudistustoimien kustannuksista.
(4) Italian hallitus pyytää näiden vaikeuksien vuoksi lupaa myöntää täydentävä ja ylimääräinen tuki, joka on määrältään 12,390 euroa (23990,38 liiraa) tilavuusprosenttia kohti hehtolitralta ja jota sovelletaan erityisen tislaustoimenpiteen kohteena olevan viinin koko määrään. Kustannusten kokonaismääräksi arvioidaan 15,5 miljoonaa euroa (noin 30 miljardia liiraa).
(5) Tämä tuki, joka koskee rajattua määrää sellaista korkealaatuista tuotetta, kuten "Asti" ja "Moscato d'Asti", on perusteltavissa nykyisellä viinimarkkinoiden kriisillä, joka voi vielä pahentua entisestään, jos siihen ei puututa riittävän tehokkaasti.
(6) Poikkeuksellisten olosuhteiden vuoksi tämän tuen katsotaan, poikkeuksellisesti ja siinä määrin kuin se on todetun epätasapainotilanteen korjaamiseksi ehdottoman välttämätöntä, soveltuvan yhteismarkkinoille tässä päätöksessä säädetyin edellytyksin,
ON TEHNYT TÄMÄN PÄÄTÖKSEN:
1 artikla
Yhteismarkkinoille soveltuvana pidetään Italian hallituksen "Asti" ja "Moscato d'Asti" tuotantoon kuuluvien tuotteiden käymisestä saadun 120000 viinihehtolitran tislaukseen myöntämää täydentävää ja ylimääräistä tukea, jota maksetaan 12,390 euroa (23990,38 liiraa) tilavuusprosenttia kohti hehtolitralta.
2 artikla
Tämä päätös on osoitettu Italian tasavallalle.
Tehty Brysselissä 19 päivänä joulukuuta 2000.